|  |  |
| --- | --- |
| Slika na kojoj se prikazuje dvoranske igre i sportovi, Igre, igra na ploči, stolna igra  Opis je automatski generiran  **REPUBLIKA HRVATSKA**  **VARAŽDINSKA ŽUPANIJA**  **Županijska skupština** |  |

NACRT  
KLASA: 029-01/25-01/2

URBROJ:2186-01/1-

Varaždin, 2025.

Na temelju članka 33. stavka 1. točke 4. Statuta Varaždinske županije („Službeni vjesnik Varaždinske županije“ broj 14/18., 7/20. i 65/20. – pročišćeni tekst i 11/21.) i članka 56. Poslovnika o radu Županijske skupštine („Službeni vjesnik Varaždinske županije“ broj 26/18., 7/20., 65/20. – pročišćeni tekst i 11/21.), Županijska skupština Varaždinske županije (dalje u tekstu: Županijska skupština), na sjednici održanoj dana - 2025. godine, donosi

**ODLUKU**

**o osnivanju Antikorupcijskog povjerenstva Varaždinske županije**

**I. OPĆE ODREDBE**

**Članak 1.**

Ovom Odlukom uređuje se osnivanje Antikorupcijskog povjerenstvaVaraždinske županije (u nastavku: Povjerenstvo), sastav i broj članova, djelokrug i način rada, informiranje, odnos prema Županijskoj skupštini i županu, način financiranja rada, osiguravanje prostornih i drugih uvjeta za rad Povjerenstva te ostala pitanja od značenja za rad Povjerenstva.

**Članak 2.**

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

**Članak 3.**

Povjerenstvo je savjetodavno tijelo Županijske skupštine za praćenje i suzbijanje korupcije na razini županije.

Cilj osnivanja Povjerenstva je poticanje odgovornosti u vršenju javnih dužnosti, otvorenosti vlasti i odlučivanja te sprečavanje korupcije.

Povjerenstvo će usmjeravati svoje programske aktivnosti na područja koja su, po ocjeni nacionalne politike, najviše izložena riziku korupcije i to: sprječavanju sukoba interesa u obnašanju javnih dužnosti, financiranju političkih stranaka, pravu na pristup informacijama, zapošljavanju u upravi, gospodarstvu, trošenju proračunskih sredstava, javnoj nabavi, pravosuđu, zdravstvu i obrazovanju.

**II. SASTAV I MANDAT ČLANOVA POVJERENSTVA**

**Članak 4.**

Povjerenstvo ima predsjednika, zamjenika predsjednika i 7 članova.

Povjerenstvo je sastavljeno na način da svaki klub vijećnika u Županijskoj skupštini daje po jednog člana, po jednog člana daju: sindikat, udruge, novinari i predstavnici javnih, znanstvenih i stručnih djelatnika.

Povjerenstvo na prijedlog klubova vijećnika oporbenih stranaka bira predsjednika iz svog sastava, a zamjenika predsjednika na prijedlog klubova vijećnika političkih stranaka koje su na vlasti u Županijskoj skupštini.

Komisija za izbor i imenovanja predložit će Županijskoj skupštini imenovanje članova Povjerenstva, a nakon upućenog poziva i provedenih konzultacija sa predlagateljima.

Članove Povjerenstva imenuje Županijska skupština posebnim rješenjem.

Mandat članovima Povjerenstva počinje datumom donošenja rješenja i traje do isteka mandata saziva Županijske skupštine koja ih je imenovala.

**III. DJELOKRUG I NAČIN RADA**

**Članak 5.**

Zadaci Povjerenstva:

- prati provođenje nacionalnih strateških dokumenata u području sprečavanja korupcije,

- sustavno prati podatke o pojavama korupcije koje mu dostavljaju građani i pravne osobe,

- predlaže mjere i programe jačanja odgovornosti i transparentnosti u radu predstavničkih i izvršnih tijela u Županiji,

- ohrabruje građane na uočavanje, prijavljivanje i sprječavanje korupcije,

- informira javnost o najpogodnijim načinima prijave uočenih pojava korupcije,

- izrađuje brošuru s pojmovima i primjerima sukoba interesa u obnašanju javnih dužnosti, financiranju političkih stranaka, pravu na pristup informacijama, kodeksu ponašanja dužnosnika i djelatnika u Županiji, javnoj nabavi, i sl., s ciljem podizanja svijesti građana radi prepoznavanja različitih oblika neprihvatljivog ponašanja,

- predlaže iskustveno ili znanstveno verificirane programe kojima se u izvršavanju ukupne funkcije upravnih i drugih tijela Županije smanjuje ili eliminira mogućnost pojave korupcije, odnosno sprječavanju nastanka uvjeta pogodnih za pojavu

korupcije,

- predlaže mjere edukacije dužnosnika i službenika o sprječavanju sukoba interesa, te organizira i sve druge aktivnosti unutar Županije i prema građanima,

- predlaže edukaciju službenika određenih za pružanje informacija, sukladno posebnom zakonu,

- organizira javne kampanje podizanja javne svijesti o pravu na pristup informacijama,

- izrađuje edukativni i promotivni materijal za vijećnike Županijske skupštine, radna tijela i građane s tematikom suzbijanja korupcije,

- organizira tematske sjednice o korupciji u pojedinim područjima,

- surađuje s Nacionalnim vijećem za praćenje provedbe strategije suzbijanja korupcije Hrvatskog sabora, USKOK-om, Transparency international Hrvatska - nevladinom organizacijom za borbu i suzbijanje korupcije u Hrvatskoj, gONg-om, Partnerstvom za društveni razvoj, tijelima u općinama i gradovima s područja Županije, udrugama koje se bave problemom korupcije, državnim tijelima iz područja pravosuđa, uprave i unutarnjih poslova, akademskom zajednicom, te ostalim radnim tijelima Županije koja su osnovana za razvoj civilnog društva,

- surađuje sa medijima na podizanju ukupne svijesti o štetnosti korupcije,

- može predlagati donošenje zakona i drugih propisa koji će doprinositi učinkovitijoj borbi protiv korupcije,

- predlaže donošenje odluka i drugih akata na nivou Županije.

**Članak 7.**

Povjerenstvo održava sjednice po potrebi. Povjerenstvo može održati sjednicu i elektroničkim putem.

Članovima Povjerenstva koji ne mogu nazočiti sjednici koja se održava fizički omogućit će se, sukladno tehničkim i organizacijskim mogućnostima, sudjelovanje na sjednici elektroničkim putem, odnosno audio i/ili videokonferencijskim putem.

Članovi Povjerenstva koji će na sjednici sudjelovati elektroničkim putem, odnosno putem audio i/ili videokonferencijskim putem sukladno stavku 2. ovoga članka, obavijestiti o tome će predsjednika najkasnije tri dana prije održavanja sjednice.

Sjednice Povjerenstva saziva i njima predsjeda predsjednik, a u njegovom odsustvu zamjenik predsjednika.

Predsjednik Povjerenstva dužan je sazvati sjednicu Povjerenstva na prijedlog najmanje 1/3 članova Povjerenstva.

Članovi Povjerenstva donose svoje odluke većinom glasova prisutnih članova.

**IV. INFORMIRANJE**

**Članak 8.**

Rad Povjerenstva je javan te se odvija na javnim sjednicama. Povjerenstvo može i na druge načine informirati javnost (sazivanje konferencija za novinare i sl.).

Predsjednik Povjerenstva predstavlja Povjerenstvo i u javnosti iznosi mišljenja i stajališta Povjerenstva.

Javnost rada i ostala pitanja o radu Povjerenstva propisat će se Poslovnikom.

Povjerenstvo najmanje jednom godišnje izvještava Županijsku skupštinu o svom radu.

**Članak 9.**

Povjerenstvo donosi Etički kodeks o postupanju članova u radu Povjerenstva.

Etičkim kodeksom utvrđuje se obveza članova da štite dostojanstvo i privatnost građana koji prijavljuju korupciju te da sve podatke koje su saznali u radu Povjerenstva čuvaju kao tajnu, s obvezom i nakon prestanka mandata u Povjerenstvu.

Članovi Povjerenstva izjavom prihvaćaju Etički kodeks.

**Članak 10.**

Povjerenstvo je dužno razmotriti pritužbe i mišljenja koje mu, vezano uz korupciju, upute pravne i fizičke osobe te ih ustupiti nadležnim tijelima.

Povjerenstvo će djelovati prema načelu:

- javnosti rada u prezentiranju aktualnosti programske problematike kojom se bavi,

- zakonitosti u radu,

- zaštite integriteta fizičkih i pravnih osoba,

- političke nezavisnosti,

- stvaranju prakse, u najširem smislu, koja će svojom sustavnošću biti jamcem ispunjavanja obveza iz ove Odluke i drugih dokumenata koja će primjenjivati u radu.

**Članak 11.**

Stručne i administrativne poslove za Povjerenstva obavlja upravni odjel sukladno nadležnosti određenoj odlukom o upravnim tijelima.

**V. FINANCIRANJE**

**Članak 12.**

Članovi Povjerenstva imaju pravo na naknadu za svoj rad na sjednici sukladno važećoj Odluci o naknadama vijećnicima i članovima radnih tijela Županijske skupštine Varaždinske županije („Službeni vjesnik Varaždinske županije“ broj 6/11 i 11/21.).

Financijska sredstva za rad Povjerenstva osiguravaju se u Proračunu Varaždinske županije.

Varaždinska županija osigurava prostor Povjerenstva za održavanje sjednica.

**VI. OSTALA PITANJA**

**Članak 13.**

Na ostala pitanja koja nisu obuhvaćena ovom Odlukom primjenjuje se Statut Varaždinske županije te Poslovnik o radu Županijske skupštine.

**VII. PRIJELAZNE I ZAVRŠNE ODREDBE**

**Članak 14.**

Stupanjem na snagu ove Odluke prestaje važiti Odluka o osnivanju Antikorupcijskog povjerenstva Varaždinske županije („Službeni vjesnik Varaždinske županije“ broj 48/09.) i Rješenje o imenovanju članova Antikorupcijskog povjerenstva Varaždinske županije („Službeni vjesnik Varaždinske županije“ broj 77/21., 101/23. i 20/24.)

**Članak 15.**

Ova Odluka stupa na snagu osmoga dana od dana objave u „Službenom vjesniku Varaždinske županije“.

**PREDSJEDNIK ŽUPANIJSKE SKUPŠTINE**

**Krunoslav Lukačić, mag. ing. traff.**

**Obrazloženje**

Antikorupcijsko povjerenstvo osnovano je 2009. godine kao prvo savjetodavno tijelo županije za borbu protiv korupcije, a kao nasljednik Povjerenstva za provedbu praćenja mjera utvrđenih Nacionalnim programom za suzbijanje korupcije na području Varaždinske županije. Ovom Odlukom usklađuje se dosadašnji rad Povjerenstva sa Strategijom sprječavanja korupcije za razdoblje od 2021. do 2030. godine i Akcijskim planom za razdoblje od 2025. do 2027. godine Vlade Republike Hrvatske.

Izmjene u odnosu na Odluku koja se stavlja izvan snage, u bitnom se odnose na mogućnost održavanja sjednica elektronskim putem i sudjelovanje članova na sjednicama putem videokonferencijske veze, čime se omogućuje i aktivnije sudjelovanje članovima ovog tijela.

Za provedbu ove Odluke potrebno je osigurati financijska sredstva u Proračunu Varaždinske županije za 2025. godinu.

Slijedom iznijetoga, predlaže se donijeti Odluku o osnivanju Povjerenstva za ravnopravnost spolova Varaždinske županije, kakva je u prijedlogu.

**ŽUPAN**

**Anđelko Stričak**